Izjemen uspeh ekipe slovenskih  študentov na tekmovanju raziskovalnih projektov v konkurenci najboljših svetovnih univerz

(razširjena informacija)

Tekmovanja iz sintezne biologije (iGEM, internatonal Genetically Engineered Machine competitition) so se začela v ZDA leta 2004, ko je tekmovalo pet ameriških univerz, lani pa sta bili med 13 ekipami tudi dve evropski. Poročilo o srečanju so objavili v prestižni reviji Nature. Za letošnje tekmovanje se je prijavilo 37 ekip z vsega sveta, od tega 7 evropskih. Med sodelujočimi ekipami so skupine z najuglednejših svetovnih univerz in inštitutov kot so: Berkeley, Princeton, Caltech, Harvard, Massachusetts Institute of Technology (MIT), Kalifornijska univerza San Francisco (UCSF), Imperial College London, Cambridge in ETH Zürich. Med 34 univerzitetnimi ekipami na iGEM2006 jih je 22 s seznama najboljših 100 univerz na svetu (kitajski seznam Top500), od teh jih je 13 celo izmed prvih 50, slovenska ekipa je nastopila v konkurenci z ekipami štirih izmed najboljših pet univerz na svetu (Harvard, Cambridge, Berkeley, MIT; manjka samo Stanford, ki je na tretjem mestu).
Zamisel za tekmovanje iz sintezne biologije izvira iz uglednega MIT, kjer so raziskovali možnosti, da bi biološke sisteme sestavili iz standardiziranih sestavnih delov, ki bi delovali v živih celicah. Upajo, da bodo na ta način pomagali sprožiti novo (bio)tehnološko industrijsko revolucijo. O pomenu tega področja priča tudi, da so na MIT prvič po 40 letih odprli nov  oddelek in sicer za področje biološkega inženirstva. Tudi na švicarskem ETH ustanavljajo nov oddelek s tega področja. 
Osnova za spreminjanje celic je natančno poznavanje njihovega delovanja, torej biokemijskih poti, ki potekajo v celicah. V sintezni biologiji pogosto sodelujejo tudi raziskovalci s področij izven ved o življenju, ki biološke procese obravnavajo podobno kot vezja in s tem lahko odzive celic tudi simulirajo in modelirajo. Ekipe, ki sodelujejo na tekmovanju, za komunikacijo in spodbujanje kreativnih razprav uporabljajo spletno tehnologijo wiki, s pomočjo katerega je tudi predstavila svoj projekt.
Za sodelovanje v ljubljanski ekipi se je začetek letošnjega leta prijavilo 34 motiviranih študentov različnih naravoslovnih in tehničnih smeri, ter medicine, na koncu pa sta jih vodji ekipe izbrala osem. Največ jih študira mikrobiologijo, vendar je ekipa multidisciplinarna, saj vključuje tudi študente biokemije in fizike. Razmerje mentorjev proti študentom je bilo skoraj 1:1, kar je omogočilo dober prenos znanja in uporabo sodobne raziskovalne opreme in tehnik. Projekt je vključeval tudi računalniško simulacijo spremenjenega delovanja celičnih procesov, saj gre za medsebojno delovanje velikega števila celičnih sestavin ter povratnih zank. Projekt, ki si ga je ekipa izbrala po temeljitem razmisleku, je glede na dosedanje teme na tekmovanjih iGEM dokaj zahteven, zato so z delom na projektu, katerega rezultate so predstavili na novembrskem srečanju tekmovalnih ekip, začeli že maja. Doslej so ekipe namreč uporabljale preprostejše organizme (bakterije in kvasovke), dela z gojenimi sesalskimi celicami pa se doslej ni lotila še nobena ekipa. Delo na sesalskih celicah je na srečanju sicer predstavila tudi številčna ekipa iz Princetona.
Cilj slovenske ekipe je bil pripraviti celice, ki so sposobne prepoznati bakterijsko okužbo vendar je njihov odziv omejen, kar prepreči razvoj sepse zaradi pretiranega celičnega odziva. Takšna usmerjena sprememba celic je mogoča samo ob dobrem poznavanju signalnih poti, ki potekajo v celici. 

Dr. Roman Jerala je vodja Laboratorija za biotehnologijo na Kemijskem inštitutu v Ljubljani, na univerzitetnem študiju biokemije pa predava Biokemijsko informatiko. Programska skupina pod vodstvom prof. Jerale je bila sicer letos izbrana med najboljšimi programskimi skupinami v letu 2005 in kot najboljša na področju biotehnike. Dr. Marko Dolinar je zaposlen na Fakulteti za kemijo in kemijsko tehnologijo Univerze v Ljubljani, kjer predava Tehnologijo rekombinantne DNA. Večino raziskovalnega dela je ekipa opravila na Kemijskem inštitutu, ker imajo njihovi raziskovalci veliko izkušenj na tem področju raziskav in potrebno raziskovalno opremo. Kot mentorice so izjemno veliko pripomogle dr. Mojca Benčina, dr. Mateja Manček Keber ter Gabriela Panter iz Laboratorija za biotehnologijo Kemijskega inštituta.
Za udeležbo na tekmovanju je uspela ljubljanska ekipa ob pomoči švicarske ekipe z ETH, ki vodi evropski projekt na področju sintezne biologije, pridobiti sredstva v višini 9000 EUR, kar je bilo odločilno, da se je ekipa sploh lahko udeležila tekmovanja v ZDA. Večino sredstev je prispeval Laboratorij za biotehnologijo Kemijskega inštututa, dobrodošla pa so bila tudi sredstva sponzorjev in donatorjev fundacije AdFutura, Leka, Krke, Medilina in Farmadenta. Vodje slovenske ekipe upajo, da bodo v prihodnje v Sloveniji na voljo sredstva, ki bodo omogočila nadaljnje uspešno sodelovanje na tem tekmovanju. Kot pravi pobudnik srečanja dr. Rattberg z MIT »Ne poznam države na svetu, ki bi rekla, da jih to področje v bodočnosti ne zanima«. Na izredno perspektivnem področju sintezne biologije pričakujejo nadaljnjo eksponentno rast v prihodnjih letih in sodelovanje vedno večjega števila ekip iz celega sveta. Načrtujejo, da bo iz Evrope naslednje leto sodelovalo blizu 20 ekip.
